AEONTS บวกกว่า 5% เดินหน้าทุบสถิติ”ออลไทม์ไฮ”ต่อเนื่อง หลังสินเชื่อฯขยายหนุนรายได้โตแกร่ง
AEONTS บวกกว่า 5% เดินหน้าทุบสถิติ"ออลไทม์ไฮ"ต่อเนื่อง หลังสินเชื่อฯขยายหนุนรายได้โตแกร่ง โดย ณ เวลา 14.38 น. ราคาอยู่ที่ระดับ 182 บาท บวก 9 บาท หรือ 5.20% สูงสุด 186.50 บาท ต่ำสุด 174.50 บาท ด้วยมูลค่าซื้อขาย 411.93 ล้านบาท

12 ก.พ. 2561

ผู้สื่อข่าวรายงานว่า หุ้นบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ณ เวลา 14.38 น. ราคาอยู่ที่ระดับ 182 บาท บวก 9 บาท หรือ 5.20% สูงสุด 186.50 บาท ต่ำสุด 174.50 บาท ด้วยมูลค่าซื้อขาย 411.93 ล้านบาท

ทั้งนี้ ราคาหุ้น AEONTS ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 11 ธ.ค. 2544 ขณะเดียวกันราคาหุ้นยังปรับตัวเพิ่มขึ้นอย่างต่อเนื่องเป็นวันที่ 3 นับตั้งแต่ราคาอยู่ที่ระดับ 160 บาท เมื่อวันที่ 8 ก.พ.61
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (8 ก.พ.) แนะนำ “ซื้อ” ราคาเป้าหมาย 202 บาท/หุ้น โดยคาดว่าปี 60/61 และ 61/62 มีแนวโน้มเติบโตดีขึ้น เนื่องจากบริษัทค่อยๆปรับวงเงินเครดิตลูกค้าดี (Good customers) เพิ่มเป็น 1.5 เท่า จากเดิมที่ให้ 1.0 เท่าของเงินเดือน และกำหนดวงเงินเครดิตสูงสุดสำหรับลูกค้าใหม่ไว้ไม่เกิน 1.5 เท่าของเงินเดือน ซึ่งการปรับนี้ช่วยให้ธุรกิจบัตรเครดิต และสินเชื่อส่วนบุคคลขยายตัวได้เพิ่มขึ้น ส่งผลให้รายได้ดอกเบี้ยเติบโตมากขึ้นตั้งแต่ไตรมาส 2/60 (สิ้นสุดส.ค.60)
อีกทั้งคุณภาพสินทรัพย์แข็งแกร่ง ในช่วงที่เศรษฐกิจไทยซบเซา คุณภาพสินทรัพย์ด้อยลง และมีปัญหาหนี้ครัวเรือนสูง ทาง AEONTS ก็ดำเนินธุรกิจอย่างระมัดระวังเพื่อดูแลสถานะของบริษัทให้มั่นคง ยังผลให้ Yield และ ROE ต่ำลง แต่ระดับ NPL ratio ก็ต่ำที่ 2.2% ในสิ้นไตรมาส 3/60/61 (สิ้นสุดพ.ย.60) และเชื่อว่าจะทรงๆ ในระดับนี้ไปในปี 61/62 เนื่องจากสภาวะเศรษฐกิจไทยฟื้นตัวดีขึ้น สำหรับ Coverage ratio อยู่ในระดับสูง ทำให้ไม่ต้องตั้งสำรองสูงกว่าเพื่อรองรับมาตรฐานบัญชีใหม่ IFRS9
พร้อมทั้งเศรษฐกิจที่ดีขึ้นหนุนความเชื่อมั่นผู้บริโภคและบรรยากาศการจับจ่ายใช้สอย จึงคาดว่าสินเชื่อรายย่อยบริษัทจะเติบโตได้มากขึ้นในปีนี้ และเข้าสู่ธุรกิจสินเชื่อเช่าซื้อรถยนต์มือสอง โดยใช้ประสบการณ์ของ AEON มาเลเซียมาช่วย โดยวงเงินปล่อยสินเชื่ออยู่ที่ 3 แสนบาทถึง 1 ล้านบาทต่อราย อัตราดอกเบี้ย 3.5-4.0% ต่อปี (Flat rate) สำหรับรถอายุไม่เกิน 5 ปี และอัตรา 9-10%
สำหรับรถที่อายุมากกว่า 5 ปี ขณะนี้มีดีลเลอร์ที่เป็นพันธมิตรกับบริษัท 50 แห่งในกรุงเทพ สำหรับลูกค้าเป้าหมายอยู่ในกลุ่มเดียวกันกับลูกค้าบัตรเครดิต บริษัทตั้งเป้าหมายพอร์ตสินเชื่อเช่าซื้อรถมือสองไว้ที่ 500-1,000 ล้านบาท
ด้านธุรกิจต่างประเทศจะทำรายได้ดีขึ้น ปัจจุบัน AEONTS ถือหุ้น 80% ในธุรกิจที่กัมพูชา (แต่จะลดเป็น 50% หลังจากมีการเพิ่มทุนในเดือนมี.ค.61 แต่ AEONTS ไม่ใช้สิทธิซื้อหุ้นเพิ่มทุนครั้งนี้เพื่อเปิดทางให้ผู้ถือหุ้นอีกราย คือ AEON Financial Service (AFS) ซึ่งเชี่ยวชาญด้านไอทีของไฟแนนซ์ได้ถือหุ้นเพิ่ม เป็นแรงจูงใจในการพัฒนาธุรกิจต่อไป) และ 100% ที่เมียนมาร์ &amp; ลาว ซึ่งธุรกิจทั้ง 3 ประเทศมีกำไร แต่ยังทำรายได้เป็นสัดส่วนน้อยเพียง 3% และทำกำไร 2% ของทั้งหมด บริษัทคาดว่าจะเพิ่มสัดส่วนรายได้เป็น 10% ภายในปี 63 เพราะความต้องการใช้ไฟแนนซ์ของทั้ง 3 ประเทศเติบโตสูง
ทั้งนี้ปรับเพิ่มคาดการณ์กำไรปี 60/61 และปี 61/62 ขึ้น 5% และ 11% ตามลำดับ โดยบริษัทคาดว่าการใช้จ่ายลูกค้าจะเติบโต 10% ในปี 60/61 ซึ่งไปชดเชยกับอัตราดอกเบี้ยบัตรเครดิตที่ลดลงจาก 20% เป็น 18% ได้ ส่งผลให้กำไรปี 60/61-61/62 จะขยายตัว 16% และ 15% ตามลำดับ
อย่างไรก็ตาม หุ้น AEONTS ซื้อขายที่ P/E ปี 60/61 (สิ้นสุดก.พ.61) ต่ำเพียง 12.4 เท่า และ P/BV 2.3 เท่า ซึ่งต่ำกว่าเฉลี่ยของกลุ่มไฟแนนซ์มาก สำหรับราคาพื้นฐาน 202 บาท เทียบเท่ากับ P/BV ปี 60/61 ที่ 2.9 เท่า และเทียบเท่ากับ P/E ที่ 15.8 เท่า (PEG 1.0 เท่า, CAGR ของ EPS ปี 60/61 &amp; 61/62 ที่ 15.4%)